**B. Osobitná časť**

**Čl. I**

**K bodu 1**

§ 2 písm. b): definícia znečisťujúcej látky sa zosúlaďuje s definíciou podľa smernice 2008/50/ES o kvalite okolitého ovzdušia a čistejšom ovzduší v Európe v znení smernice Komisie (EÚ) 2015/1480.

**K bodu 2**

§ 2 písm. h): spresňuje sa definícia spaľovne odpadu podľa smernice 2010/75/EÚ o priemyselných emisiách, keďže slovenský výraz „prenosný“ výstižnejšie vyjadruje danú skutočnosť.

**K bodu 3**

§ 2 písm. i): spresňuje sa definícia zariadenia na spoluspaľovanie odpadu podľa smernice 2010/75/EÚ o priemyselných emisiách.

**K bodu 4**

§ 2 písm. j): spresňuje sa vymedzenie spaľovne odpadov a zariadenia na spoluspaľovanie odpadov podľa smernice 2010/75/EÚ o priemyselných emisiách.

**K bodu 5**

§ 2 písm. k): spresňuje sa pojem dokumentácia. Ide o dokumenty, ktoré sú potrebné pre vydanie súhlasu alebo stavebného povolenia, ale aj dokumenty na prevádzkovanie zariadenia vypracované buď výrobcom alebo prevádzkovateľom, napr. reglement výroby, manipulačný poriadok, na základe ktorých môže inšpekcia životného prostredia kontrolovať, či reálna prevádzka zdroja je v súlade s dokumentáciou.

**K bodu 6**

§ 2 písm. r) upravuje sa pojem nízkoemisná zóna, nová definícia umožňuje na udržanie dobrej kvality ovzdušia zriadiť zónu aj mimo oblasti riadenia kvality ovzdušia.

**K bodu 7**

V § 2 písm. t) až x) zavádzajú sa pojmy: veľké spaľovacie zariadenie, väčšie stredné spaľovacie zariadenie, zariadenie používajúce organické rozpúšťadlá, organická zlúčenina a druhotné palivo.

Tieto pojmy bolo potrebné zaviesť, nakoľko treba rozlíšiť predmetné druhy zariadenia, pretože podľa smernice 2010/75/EÚ a smernice (EÚ) 2015/2193 o stredne veľkých spaľovacích zariadeniach (v našej právnej úprave zavedené ako väčšie spaľovacie zariadenia), uplatňujú sa na ne rôzne požiadavky. Pojem organická zlúčenina, i keď ide o všeobecne známy pojem, bol zavedený na zosúladenie so smernicou. Pojem druhotné palivo zahŕňa palivo vyrobené z odpadu, ktoré dosiahlo stav konca odpadu.

**K bodu 8**

Upravuje sa definícia zdroja, nakoľko v pôvodnej definícii sa nachádzalo slovo „zariadenie,“ ktoré nebolo v súlade s ďalej zavedeným pojmom zariadenie „stacionárneho zdroja“.

**K bodu 9**

§ 3 ods. 3: spresnila sa definícia pojmu zariadenia a členenie zariadenia.

**K bodu 10**

V § 4 ods. 1 upravuje, že prípustná úroveň znečisťovania (napr. emisné limity) sa vzťahujú na emisie vnášané ľudskou činnosťou do ovzdušia, pretože bola zmenená definícia znečisťujúcej látky v § 2 písm. b).

**K bodu 11**

V § 4 ods. 2 bolo upresnené, že emisné limity sa vzťahujú na zariadenie stacionárneho zdroja.

**K bodu 12 a 13**

V § 4 odseku 3 a 4 bolo upresnené ako sa uplatňujú emisné limity. Emisné limity, ktoré sú uvedené vo vykonávacom predpise, sú minimálne požiadavky na prevádzku zdrojov, tzn. nie je možné určiť miernejšie limity.

Uvedený je princíp uplatňovania emisných limitov v poradí: individuálny emisný limit (určený v rozhodnutí alebo v súhlase), špecifický emisný limit ustanovený vykonávacím predpisom pre vybrané technológie a nakoniec všeobecný emisný limit.

**K bodu 14**

Tento bod rieši kvalitu ovzdušia a prípustnú úroveň znečistenia ovzdušia (celá druhá časť zákona). Právna úprava v kvalite ovzdušia je transpozíciou smernice EP a R 2008/50/ES o kvalite okolitého ovzdušia a smernice EP a R 2004/107.

* K § 5

V § 5 ustanovuje cieľ v kvalite ovzdušia a prípustnú úroveň znečistenia ovzdušia. Cieľom kvality ovzdušia je udržať dobrú kvalitu ovzdušia tam, kde sa dobrá kvalita ovzdušia dosahuje, a zlepšiť kvalitu ovzdušia, tam kde je zhoršená. Na vyjadrenie prípustnej miery znečisťovania sú zavedené a definované limitné hodnoty, medze tolerancie, cieľové hodnoty, kritické úrovne, dlhodobé ciele, depozičný limit, celková depozícia a národný cieľ zníženia expozície pre častice PM10. Ustanovuje sa tiež, že ak prekročenie limitnej hodnoty je spôsobené príspevkom emisií z prírodného zdroja, nepovažuje sa to za prekročenie limitnej hodnoty.

* K § 6

§ 6 rieši hodnotenie kvality ovzdušia. Zavádza zoznam znečisťujúcich látok. Poverenou organizáciou na sledovanie a hodnotenie kvality ovzdušia je Slovenský hydrometeorologický ústav. Hodnotenia sa vykonáva meraním a modelovaním tzn. metódami výpočtu, predpovedania alebo odhadu. Na účely hodnotenia sa územie SR rozdeľuje na aglomerácie a zóny. Horné a dolné medze ustanovujú úroveň znečistenia ovzdušia, na základe ktorej je potrebné hodnotiť kvalitu ovzdušia stálym meraním.

* K § 7

Upravuje požiadavky na meranie úrovne znečistenia ovzdušia. Meranie kvality ovzdušia zabezpečuje Národná monitorovacia sieť kvality ovzdušia. Upravuje sa najnižší počet vzorkovacích miest. Pri meraní benzo(a)pyrénu sa merajú aj iné PAH za účelom hodnotenia PAH v ovzduší.

SHMÚ vo vhodných prípadoch koordinuje monitorovanie so stratégiou monitorovania a v súlade s meraniami Programu spolupráce pre monitorovanie a vyhodnocovanie diaľkového šírenia látok znečisťujúcich ovzdušie v Európe (EMEP) a v záujme dosiahnutia vhodného priestorového rozlíšenia môže zriadiť spoločnú meraciu stanicu v susedných členských štátoch EÚ.

* K§ 8

V tomto  ustanovení sú vymenované oblasti vyžadujúce osobitnú ochranu ovzdušia.

V oblastiach ako sú národné parky, chránené krajinné oblasti a kúpeľné mestá, chceme zachovať dobrú kvalitu ovzdušia. Osobitnú starostlivosť vyžadujú aj oblasti, v ktorých potrebujeme zlepšiť kvalitu ovzdušia, ako sú oblasti riadenia kvality ovzdušia, kde sú prekračované limitné hodnoty a oblasti s výskytom intenzívneho zápachu. Okresný úrad v sídle kraja vyhlási a vymedzí oblasť, ak ide o oblasť riadenia kvality ovzdušia alebo oblasť s výskytom intenzívneho zápachu.

* K § 9

V tomto ustanovení sú upravené opatrenia na obmedzenie znečisťovania, ktoré možno využiť na zlepšenie kvality ovzdušia. Ak ide o zdroje znečisťovania, ktoré spadajú pod integrované povoľovanie, možno určiť prísnejšie opatrenia ako zodpovedajú najlepším dostupným technikám. Ak v danej lokalite sa preukáže, že na znečistení majú výrazný podiel emisie zo väčších stredných spaľovacích zariadení, možno pre tieto zariadenia uplatniť prísnejšie emisné limity.

Ustanovené sú tu požiadavky na zriadenie nízkoemisných zón. Obce môžu zriadiť nízkoemisnú zónu všeobecne záväznou vyhláškou na základe súhlasného stanoviska cestného správneho orgánu. Vybrané subjekty majú povolený vstup do nízkoemisnej zóny bez splnenia požiadaviek. Obce môžu udeliť tiež trvalé alebo dočasné výnimky.

Ak sa preukáže, že znečistenie ovzdušia je zapríčinené významným znečisťovaním ovzdušia v susednom štáte, navrhne rokovanie so zodpovednými orgánmi susedného štátu a ak sa dohodnú môžu vypracovať spoločný akčný plán.

* K §10

Programy na zlepšenie kvality ovzdušia obsahujú dlhodobé opatrenia na zlepšenie kvality ovzdušia. Vypracováva ich okresný úrad v sídle kraja. Integrovaný program sa vpracováva, ak v danej oblasti sú prekračované limitné hodnoty pre dve alebo viac znečisťujúcich látok.

Programy sa vypracovávajú v termíne do 18 mesiacov od termínu, kedy bola táto oblasť vyhlásená ako oblasť riadenia kvality ovzdušia. Ak prekročenie limitnej hodnoty pre PM10 je výlučne z opätovného rozprašovania zimného posypu, program na zlepšenie kvality ovzdušia nie je treba vypracovať.

* K § 11

Akčné plány obsahujú krátkodobé opatrenia na obmedzenie znečisťovania ovzdušia. Opatrenia sa môžu týkať regulácie alebo obmedzenia dopravy, činností, pri ktorých vznikajú prašné emisie, čistenie komunikácií a opatrenia na zdrojoch znečisťovania. Akčné plány vydávajú okresné úrady v sídle kraja vyhláškou. Reguláciu pri prekročení limitnej hodnoty riadi okresný úrad v sídle kraja v spolupráci s SHMÚ.

* K § 12

K smogovej situácii dochádza pri prekročení informačných a výstražných prahov. Na výstrahu pred smogovou situáciou slúži smogový varovný systém, ktorý prevádzkuje Slovenský hydrometeorologický ústav. Smogový varovný systém má dva stupne. Pri prekročení informačného prahu vydá SHMÚ informáciu o vzniku smogovej situácie a pri prekročení výstražného prahu vydá SHMÚ výstrahu o závažnej smogovej situácii. O vzniku smogovej situácii alebo závažnej smogovej situácii SHMÚ bezodkladne informuje príslušný okresný úrad, obec, inšpekciu a verejnoprávne médiá. Verejnoprávne média musia bezodplatne informovať verejnosť. Ak dôjde k smogovej situácii v zóne alebo aglomerácii v blízkosti štátnych hraníc, ministerstvo o tom informuje dotknutý susedný členský štát EÚ.

* K § 13
* SHMÚ na svojej stránke zverejňuje aktuálne informácie o kvalite ovzdušia. Každoročne tiež zverejňuje hodnotenie kvality ovzdušia a správu o kvalite ovzdušia a podiele jednotlivých zdrojov na znečistení. Zverejnené údaje o znečistení musí SHMÚ pravidelne aktualizovať. Okresný úrad v sídle kraja zverejňuje na svojom webovom sídle informácie o kvalite ovzdušia a vydané programy na zlepšenie kvality ovzdušia a vydané akčné plány.
* Informácie pre verejnosť musia byť jasné a zrozumiteľné.

**K bodu 15**

V § 14 ods. 3 precizuje sa povinnosť pre výrobcov a dovozcov palív, poskytovať prevádzkovú evidenciu o palivách do Národného emisného informačného systému (NEIS). Táto povinnosť reálne už existuje teraz v zákone.

**K bodu 16**

V § 15 písm. e) sa zavádza povinnosť oznamovať vybrané údaje o zdroji a jeho emisiách elektronicky. V roku 2016 spustená webová aplikácia Národného emisného informačného systému (NEIS) do užívania vo vybraných okresoch. V roku 2018 by mali všetci prevádzkovatelia veľkých zdrojov poskytovať svoje údaje z evidencie elektronicky. Prechodné ustanovenia (§ 32b) dáva možnosť prevádzkovateľom stredných zdrojov prejsť na elektronické oznamovanie údajov až v roku 2019.

**K bodu 17**

V § 15 písm. h) ide o povinnosť inštalovať automatizované monitorovacie systémy. Povinnosť týkajúca sa prevádzkovania bola vypustená z ustanovenia písmena h), nakoľko je uvedená aj v písmene q).

**K bodu 18**

V ustanovení § 15 písm. t) ide o spresnenie povinnosti na účel informovania verejnosti o kvalite ovzdušia v okolí stacionárneho zdroja prostredníctvom web sídla poverenej organizácie – SHMÚ, ako súčasti informácií z „Národnej monitorovacej siete kvality ovzdušia“.

**K bodu 19**

V § 15 bol doteraz zavedený pojem spaľovacie zariadenia s celkovým menovitým tepelným príkonom 50 MW a viac zmenený na pojem veľké spaľovacie zariadenia. Tento pojem už nie je výstižný nakoľko menovitý tepelný príkon 50 MW a viac môžu mať aj väčšie stredné spaľovacie zariadenia, na ktoré sa však vzťahujú iné agregačné pravidlá. V tejto zmene ide o spresnenie, aby sa dali presne identifikovať veľké spaľovacie zariadenia a povinnosti, ktoré sa na ne vzťahujú.

**K bodu 20**

Do povinností prevádzkovateľov veľkých a stredných zdrojov

* v § 15 ods. 1 písm. ad) sa dopĺňajú povinnosti prevádzkovateľov veľkých spaľovacích zariadení a väčších stredných spaľovacích zariadení, čo najrýchlejšie sa zosúladiť s emisnými limitmi pri prekročení emisných limitov,
* dopĺňajú sa písmená ae) až ag) ktoré zavádzajú povinnosti prevádzkovateľov väčších stredných spaľovacích zariadení, vyplývajúce zo smernice EP a R 2015/2193. Ide o povinnosti pri nedostatku nízkosírneho paliva, pri prerušení dodávky plynu, pri uplatňovaní prechodných opatrení.
* v § 15 ods. 1 písm. ah) sa dopĺňa spôsob a spresnenie rozsahu informovania verejnosti o znečisťovaní ovzdušia zo stacionárneho zdroja aj prostredníctvom internetového portálu NEIS, vo väzbe na zverejňovanie informácií o znečisťovaní ŽP podľa „zákona o životnom prostredí“.

**K bodu 21**

V § 15a sa upresňuje názov paragrafu, v ktorom sú ustanovené prechodné opatrenia pre veľké spaľovacie zariadenia.

**K bodu 22**

Ustanovuje sa § 15b, ktorým sa zavádzajú prechodné opatrenia na zosúladenie sa s emisnými limitmi pre jestvujúce väčšie stredné spaľovacie zariadenia. Ide o osobitný prevádzkový režim pre zariadenia centrálneho zásobovania teplom, miernejší emisný limit pre oxidy dusíka pre kompresorové stanice a miernejší limit pre TZL pre spaľovanie biomasy. Ide o transpozíciu ustanovení smernice (EÚ) 2015/2193.

**K bodu 23**

V § 17 ods. 1 písm. e) sa rozširuje možnosť vydania osobitného súhlasu nielen pre výskumno-vývojové technologické celky, ale aj na vývoj a skúšanie nových výrobkov a výrobných postupov. Ide o zosúladenie so smernicou EP a R 2010/75/EÚ o priemyselných emisiách.

**K bodu 24**

 V § 18 ods. 1 sa zavádza povinnosť prehodnotiť súhlas podľa §18 aj v prípade podstatnej zmeny spaľovne odpadov alebo zariadenia na spoluspaľovanie odpadov. Ide o zosúladenie so smernicou 2010/75 /EÚ.

**K bodu 25**

V § 18 ods. 2 sa dopĺňa, že v žiadosti o vydanie súhlasu k povoleniu stavby spaľovne alebo zariadenia na spoluspaľovanie odpadov musí byť uvedený opis opatrení.

**K bodu 26**

 V § 18 ods. 2 písm. a) sa dopĺňa a spresňuje sa ustanovenie o  udržiavaní spaľovne odpadov a zariadenia na spoluspaľovanie odpadov. Ide o plné zosúladenie sa so smernicou EP R 2010/75/EÚ o priemyselných emisiách.

**K bodu 27**

V § 18 ods. 8 písm. b) sa dopĺňa a mení zoznam znečisťujúcich látok. Ide o plné zosúladenie sa so smernicou EP a R 2010/75/EÚ o priemyselných emisiách.

**K bodu 28**

§ 18 ods. 12 zavádza povinnosť pre prevádzkovateľa spaľovne odpadov alebo prevádzkovateľa zariadenia na spoluspaľovanie odpadov mať osobu zodpovednú správne uplatňovanie ustanovených požiadaviek na dané zariadenie. Ide o zosúladenie sa so smernicou EP a R 2010/75/EÚ o priemyselných emisiách.

**K bodu 29**

V § 19 ods. 6 písm. a) bode 4, § 19 ods. 6 písm. b) bode 1, § 20 ods. 6 písm. a) bode 4, § 20 ods. 6 písm. b) bode 1 a § 20 ods. 9 písm. a) sa dopĺňa slovo „alebo“ na zdôraznenie toho, že na konanie podľa tohto ustanovenia, stačí splnenie jednej možnosti.

**K bodu 30**

 V § 20 ods. 7 písm. c) bod 3 ide o spresnenie povinnosti bez jej vecnej zmeny, ktorým sa rieši nie celkom jednoznačná aplikácia v praxi, o aké „akreditované a notifikované“ normy a špecifikácie konkrétne ide.

**K bodu 31**

V § 23 písm. h) zavádza sa povinnosť viesť register údajov o väčších stredných spaľovacích zariadeniach.

**K bodu 32**

 § 24 ods. 2 sa dopĺňa kontrolná činnosť inšpekcie o možnosť kontroly automatických meracích systémov a vykonávanie skúšok zhody.

**K bodu 33**

V§ 24 ods. 8  písmene i) sa upravuje konanie inšpekcie pri zistení neplatnosti správy z merania. SIŽP v takom prípade vydá stanovisko a oznámi to oprávnenej osobe, prevádzkovateľovi zdroja a okresnému úradu.

V písmene j) sa dopĺňajú ďalšie monitorovacie programy (pre druhotné palivá, pre väčšie stredné spaľovacie zariadenia), ktoré je inšpekcia povinná vypracovávať a vykonávať.

**K bodu 34**

V § 25 sa vymedzuje pôsobnosť okresného úradu v sídle kraja pre výkon štátnej správy na územie kraja.

**K bodu 35**

V § 25 ods. 1 písmená c) až g) aktualizujú pôsobnosť okresného úradu v sídle kraja vo veciach kvality ovzdušia.

**K bodu 36**

V § 25 ods. 1 dopĺňa sa písmeno h), kde sú ustanovené kompetencie okresným úradom vydávať stanoviská k územným plánom.

**K bodu 37**

 V § 25 sa upravuje pôsobnosť okresného úradu v sídle kraja vo veciach rozhodovania vo svojom územnom obvode. Územné obvody sú ustanovené zákonom č. 180/2013 Z. z. o organizácii miestnej štátnej správy a o zmene a doplnení niektorých zákonov.

**K bodu 38**

V § 27 ods. 1 písm. h) sa ustanovujú kompetencie pre obce informovať o smogovej situácii.

**K bodu 39**

V § 27 ods. 1 písmene k) a l) sa ustanovujú kompetencie pre obce pre zavedenie, zmenenie a zrušenie nízkoemisných zón. Upravuje sa kompetencia pre obec v súvislosti s nízkoemisnými zónami, čo má obsahovať všeobecne záväzné nariadenie obce pri vymedzení nízkoemisnej zóny a zároveň sa ustanovuje kompetencia pre obec povoliť dočasnú alebo trvalú výnimku na vjazd do nízkoemisnej zóny.

**K bodu 40**

 V § 28 ods. 4 sa ustanovuje podľa akej právnej úpravy sa postupuje vykonávaní dozoru: pri hlavnom štátnom dozore sa postupuje podľa § 8 až 13 a § 16 zákona č. 10/1996 Z. z. o kontrole v štátnej správe v znení neskorších predpisov. Pri odbornom štátnom dozore a štátnom dozore sa postupuje podľa § 29 až 29 b). Ak hlavný štátny dozor sa týka odborných posudzovateľov, oprávnených osôb lebo zodpovedných osôb postupuje sa podľa § 29 až 29b. Zákon č. 10 sa neuplatní.

**K bodu 41**

V § 29 sú ustanovené základné oprávnenie osôb vykonávajúcich odborný štátny dozor a štátny dozor. Ustanovenie § 29 ods. 1 prvej vety sa týka aj hlavného štátneho dozoru na vykonanie potrebných zistení.

* K § 29 ods. 2

Ustanovuje povinnosti osoby vykonávajúcej odborný štátny dozor a štátny dozor ako sú preukázať sa preukazom alebo poverením,

* K § 29 ods. 3

Ustanovuje povinnosti prizvanej osoby. Musí mať poverenie, zachovávať mlčanlivosť, nesmie vykonávať úkony na mieste dozoru bez prítomnosti osoby poverenej na výkon dozoru.

* K § 29 ods. 4

Ustanovuje obsah poverenia.

* K § 29 ods. 5

Ustanovuje oprávnenia osôb vykonávajúcich odborný štátny dozor a štátny dozor, ako sú zhotovovať si výpisy, obrazový a PC záznam, odoberať vzorky, monitorovať emisie a iné prevádzkové parametre, atď.

**K bodu 42**

§ 29a a § 29b sú nové ustanovenia týkajúce sa odborného štátneho dozoru a  štátneho dozoru.

§ 29a ustanovuje práva a povinnosti kontrolovanej osoby.

Povinnosti sa týkajú súčinnosti z osobami vykonávajúcimi dozor, predkladania pravdivých údajov poskytnutie bezodplatne potrebných vzoriek atď.

Práva kontrolovanej osoby sa týka priebežného predkladania dôkazov a navrhovania dôkazov, právo na oboznámenia sa s protokolom, podanie námietok voči nemu atď.

§ 29b rieši ukončenie odborného štátneho dozoru a štátneho dozoru.

Ak sa pri dozore nezistia nedostatky, vypracuje sa záznam o výsledku dozoru. Ak sa pri dozore zistia nedostatky, vypracuje sa protokol. Počas kontroly možno podľa potreby vypracovať aj čiastkový protokol alebo priebežný protokol.

Protokol sa doručí kontrolovanej osobe, ktorá má možnosť v primerane stanovenej lehote vzniesť k nemu námietky. Po vyhodnotení námietok sa protokol prerokuje. O výsledku prerokovania sa vyhotoví zápisnica. Obsah písomností (záznamu, protokolu, dodatku protokolu a zápisnice) je ustanovený. Ustanovuje sa, kedy je dozor ukončený. Za ukončenie dozoru sa považuje doručenie záznamu o vykonanom dozore alebo vyhotovením zápisnice z prerokovania protokolu. Protokol sa považuje za prerokovaný, aj keď kontrolovaná osoba odmietne oboznámiť sa s ním, prerokovať protokol, podpísať ho alebo ho prevziať.

**K bodu 43, 44 a 45**

Zavádzajú sa sankcie za porušenie nových povinnosti prevádzkovateľov veľkých a stredných zdrojov ktorý prevádzkujú väčšie stredné spaľovacie zariadenie.

**K bodu 46**

V § 31 ods.1 sa navrhuje proces povoľovania dočasných a trvalých výnimiek na vjazd do nízkoemisnej zóny vyňať z pôsobnosti správneho konania, keďže na povoľovanie výnimiek nie je právny nárok.

**K bodu 47**

V § 31 ods. 5 sa dopĺňa požiadavka z smernice EP a R 2010/75/EÚ o priemyselných emisiách, ktorá rieši, že ak sú povoľovanie dvoch a viac zariadení, každé musí spĺňať požiadavky tohto zákona.

**K bodu 48**

§ 31 ods. 6 rieši, prechod plnenia opatrení na nápravu pri zmene prevádzkovateľa na nového prevádzkovateľa.

**K bodu 49**

§ 32b ustanovuje prechodné ustanovenia k úpravám účinným podľa tohto zákonu.

Prechodné ustanovenia sa týkajú:

- elektronického oznamovania vybraných údajov z evidencie do NEIS-u pre prevádzkovateľov výlučne stredných zdrojov od 1. 1. 2019.

- Povinnosť mať osobu zodpovednú za správne uplatnenie požiadaviek na spaľovne a zariadenia na spoluspaľovanie odpadu platí od 1. 1. 2019.

**K bodu 50**

V § 33 písm. b) sa dopĺňa splnomocnenie na vydanie vykonávacieho predpisu, v ktorom budú ustanovené podmienky pre vydanie oznámenia o vzniku a pominutí smogovej situácie a výstrahy pred závažnou smogovou situáciou.

**K bodu 51**

V § 33 písm. i) sa dopĺňa splnomocnenie na ustanovenie lehôt, rozsahu a formy zasielania výsledkov monitorovania stacionárnych zdrojov vo vykonávacom predpise.

**K bodu 52**

V § 33 písmene m) sa MŽP SR splnomocňuje vydať vykonávací predpis, ktorý určí požiadavky na spaľovacie zariadenia umiestňované na trh v Slovenskej republike. Požiadavky sa budú týkať spaľovacích zariadení do 0,3 MW. Na takéto zariadenia sa nevzťahujú emisné limity. Tieto zariadenia slúžia najmä na vykurovanie domácností. Vzhľadom na skutočnosť, že práve tieto zariadenia majú hlavný podiel na zhoršení kvality ovzdušia v mestách je potrebné zaviesť takúto reguláciu.

**K bodu 53**

Zavádza sa nová príloha č.1a, ktorou sa ustanovuje okruh vozidiel, ktoré majú povolený vstup do nízkoemisnej zóny a to:

- v časti I ide o vozidlá subjektov, ktoré nemusia spĺňať požiadavky na vstup do nízkoemisnej zóny,

- v časti II ide o okruh vozidiel, ktorým obec môže povoliť dočasnú alebo trvalú výnimku na vstup do nízkoemisnej zóny.

**K bodu 54**

V prílohe č. 3 bode 11 sa vypúšťajú slová o konkurze. V prípade oprávnenej osoby podnikateľa otázky konkurzu a vyrovnania upravuje osobitný zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov a otázky likvidácie Obchodný zákonník. Podľa doterajšej praxe sa vypúšťaná zásada výkonu v praxi neuplatňuje a navrhuje sa na vypustenie ako nadbytočná.

**K bodu 55**

Mení sa zoznam preberaných právne záväzných aktov EÚ vzhľadom na aktuálne transponované smernice.

**Čl. II**

K zmene a doplneniu zákona Slovenskej národnej rady č. 564/1991 Zb. o obecnej polícii v znení neskorších predpisov

Zákon o obecnej polícii sa dopĺňa o oprávnenie policajta obecnej polície objasňovať priestupky na úseku bezpečnosti a plynulosti cestnej premávky aj v prípade neuposlúchnutia pokynu vyplývajúceho z dopravnej značky zákazu vjazdu do nízkoemisnej zóny.

**Čl. III**

K zmene a doplneniu zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.

Zavádza sa správny poplatok v súvislosti povoľovaním dočasných a trvalých výnimiek pre vjazd cestných motorových vozidiel potrebnej pre vjazd do nízkoemisnej zóny.

**Čl. IV**

K zmene a doplneniu zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov

K bodu 1

V § 31 ods. 1 sa ustanovuje povinnosť pre poverenú technickú službu emisnej kontroly zabezpečiť činnosti v súvislosti s vydávaním emisných plakiet potrebných pre vstup do nízkoemisnej zóny.

K bodu 2

V § 99 písm. j) sa dopĺňa kompetencia pre Ministerstvo dopravy a výstavby schvaľovať pred začatím výroby vzorové výtlačky emisných plakiet.

**Čl. V**

Navrhuje sa účinnosť tohto predpisu od 1. novembra 2017 s prihliadnutím na dĺžku legislatívneho procesu.